VEGA præsenterer

**Mesterlige Bombino spinder VEGA ind i groovy ørkenblues**

*Den 12. november skruer den nomadiske guitarvirtuos Bombino helt op for forstærkerne og sender dig med på en musikalsk rejse til Sahara-ørkens varme sand.*

Oumara Moctar, bedre kendt som Bombino, har i en årrække sendt sin eklektiske ørkenblues ud til måbende lytter overalt i verden. Sidste år udgav han sit sjette studiealbum, *Deran*, der endnu en gang viser spændvidden i sangskriverens unikke, musikalske univers.

Med sin vanvittige teknik og en mesterlig kunnen i bluesens klagende samt groovy melodier tryllebinder han med et intenst og dynamisk liveshow, der har gjort rocklegender som Keith Richards, Robert Plant og Josh Homme til inkarnerede fans.

”The Hendrix of Sahel”, som han også bliver kaldt, spillede en magisk koncert på dette års Roskilde Festival, hvor musikmagasinet Undertoner kvitterede med fem stjerner og skrev:

*”Det var næsten utroligt, at han kunne udtrykke så mange følelser gennem en guitar. Det bragte mig helt tilbage til 2010, da salige Prince lukkede og slukkede festivalen med en legendarisk koncert på Orange Scene – blot med en meget tydelig desert blues oprindelse i stedet.”*

Under Tuareq-oprøret i 90´erne boede Moctar med sin familie i en flygtningelejr i Algeriet. Det var her han som 11-årig fik stukket en guitar i hånden og lynhurtigt begyndte at lytte til gamle indspilninger af Jimi Hendrix, Dire Straits og den malinesiske stjerne Ali Farka Touré.

Bombinos udtryk og inspirationer tager et tydeligt afsæt i migrant tilværelsen. På sproget tamasheq leverer han smukke lyriske strofer om tuareqernes særlige bånd til ørkenen. Det er med udgangspunkt i folkefærdets traditioner at Bombino skaber sit unikke mix af blues rock.

**Fakta om koncerten:**

Bombino (NE)

Tirsdag d. 12.november kl. 20.00

Store VEGA, Enghavevej 40, 1674 København V

Billetpris: 260 kr. + gebyr

Billetsalget starter i dag via vega.dk og Ticketmaster